钦定古今图书集成/明伦汇编/官常典/第521卷 > 博尔术
## 钦定古今图书集成/明伦汇编/官常典/第521卷 > 博尔术

按《元史》本传：“博尔术，阿儿剌氏。始祖孛端察儿，以才
武雄朔方。父纳忽阿儿阑，与烈祖神元皇帝接境，敦
睦邻好。博尔术志意沉雄，善战知兵，事太祖于潜邸
共履艰危，义均同气，征伐四出，无往不从。时诸部未
宁，博尔术每警夜，帝寝必安枕，寓直于内，语及政要，
或至达旦。君臣之契，犹鱼水也。初，要儿斤部卒盗牧”
马，博尔术与往追之。时年十三，知众寡不敌，乃出奇
从旁夹击之，盗舍所掠去。及战于大赤兀里，两军相
接，下令殊死战，跬步勿退。博尔术系马于腰跽而引
满，分寸不离故处，太祖嘉其勇胆。又尝溃围于怯列，
太祖失马，博尔术拥帝累骑而驰，顿止中野。会天雨
雪，失牙帐所在，卧草泽中，与木华黎张毡裘以蔽帝，
通夕植立，足迹不移。及旦，雪深数尺，遂免于难。《篾里
期》之战，亦以风雪迷阵，再入敌中，求太祖不见。急趋
辎重，则帝已还，卧憩车中。闻博尔术至，曰：“此天赞我
也。”丙寅岁，太祖即皇帝位，君臣之分益密。尝从容谓
博尔术及木华黎曰：“今国内平定，多汝等之力。我之
与汝，犹车之有辕，身之有臂，汝等宜体此勿替。”遂以
博尔术及木华黎为左右万户，各以其属翊卫，位在
诸将上。皇子察哈歹出镇西域，有旨从博尔术受教。
博尔术教以人生经涉险阻，必获善地，所过无轻舍
止。太祖谓皇子曰：“朕之教汝，亦不逾是。”未几，赐广平
路户一万七千三百有奇，为分地。以老病薨，太祖痛
悼之。大德五年，赠推忠协谋佐运功臣、太师、开府仪
同三司，追封广平王，谥武忠。子孛栾台袭爵。